Purussaurus is ’n uitgestorwe genus van die kaaiman wat in die Mioseen, sowat 8 miljoen jaar gelede, in Suid-Amerika voorgekom het. Dit is bekend danksy skedelmateriaal wat in die Brasiliaanse en Peruaanse Amasone en Noord-Venezuela ontdek is. Purussaurus is een van die grootste bekende Krokodilagtiges wat ooit geleef het. Die geraamde lengte van sy skedel is 140 cm. Paleontoloë raam die dier was sowat 12,5 m lank en het sowat 8,4 ton geweeg. Die grootte en krag van die dier het dit vermoedelik in staat gestel om ’n groot verskeidenheid prooi te vang. Dit sou groot tot baie groot gewerweldes geëet het. Navorsers meen die dier se grootte het hom ook baie kwesbaar gemaak, buiten die baie voordele. Die voortdurend veranderende omgewing het waarskynlik sy oorlewing benadeel en tot voordeel van kleiner spesies gestrek wat makliker by ekologiese veranderings kan aanpas. Rhamphosuchus het min of meer dieselfde tyd geleef, maar was ietwat kleiner. Aguilera, Orangel A.; Riff, Douglas; Bocquentin‐Villanueva, Jean (2006). "A new giant Purussaurus (Crocodyliformes, Alligatoridae) from the Upper Miocene Urumaco Formation, Venezuela". Journal of Systematic Palaeontology.